钦定古今图书集成/明伦汇编/官常典/第696卷 > 郭谏臣
## 钦定古今图书集成/明伦汇编/官常典/第696卷 > 郭谏臣

按《明外史孙枝传》：“隆庆元年，庶僚言事可采者，吏部
主事长洲郭谏臣疏言正一真人荒淫不检，不当复
令传袭，请永行革除。在令，爵非军功不世，外戚玉田
伯蒋荣、安平伯方承裕宜视太和伯陈万言例，止终
其身；衍圣公遭亲丧，宜俟除服始赴京袭爵，服中免
入贺。太常、鸿胪礼乐之司，正卿宜仍用进士，其出身”
杂流者，少卿而止，秩满但加俸，不得进官。《制敕》“两房
中书，不宜加至九列。府县官贤能者历二三考，知府
宜擢参政以上，知县宜擢左右给事以上。”疏奏，朝议
称善，悉从之。于是夺真人张国祥印，降为上清观提
点。至万历初，张居正、冯保窃权，纳重贿，复其号，天下
恨之。谏臣官终江西参政。